渚宮
作者：蘇軾
朝代：宋

paragraphs: 渚宮寂寞依古郢，楚地荒茫非故基。
二王臺閣已鹵莽，何況遠問縱橫時。
楚王獵罷擊靈鼓，猛士操舟張水嬉。
釣魚不復數魚鱉，大鼎千石烹蛟螭。
當時郢人架宮殿，意思絕妙般與倕。
飛樓百尺照湖水，上有燕趙千蛾眉。
臨風揚揚意自得，長使宋玉作楚辭。
秦兵西來取鐘簴，故宮禾黍秋離離。
千年壯觀不可復，今之存者蓋已卑。
池空野迥樓閣小，惟有深竹藏狐狸。
臺中絳帳誰復見，臺下野水浮清漪。
綠窗朱戶春晝閉，想見深屋彈朱絲。
腐儒亦解愛聲色，何用白首談孔姬。
沙泉半涸草堂在，破窗無紙風颸颸。
陳公蹤迹最未遠，七瑞寥落今何之。
百年人事知幾變，直恐荒廢成空陂。
誰能爲我訪遺迹，草間應有湘東碑。